არტაანიშ პროვინცია

არტაანი ისტორიულ-გეოგრაფიული აკანი რე თეხანური თურქეთიშ ტერიტორიას, ისტორიული აკანი დო ჯიხა-ნოღა მესხეთიშ ნორთის. თინა ფორუნს მტკვარიშ ჟინი მალუობაშ ჟირხოლონ ჸურეს. თიში თურქული ფორმა რე არდაჰანი.

დუდშე არტაანი აკანიშ ჯოხოდვალა რდჷ. ლეონტი მროველიშ (XI ო.) ჩინებათ, ლეგენდარული მცხეთოსიშ სქიქ, ჯავახოსიქ, დოკიდჷ არტაანიშ ჯიხა-ნოღა, ნამუსუთ თიმწკჷმა ქაჯეფიშ ნოღა ნოჯოხობუე, ოდო მროველიშ ბორჯის - ჰური. თე ჩინებათ, ფარნავაზიშ ბორჯის, ჯვ. წ. III ოშწანურას წუნდიშ ოერიშდუდეშა მიშმეშჷ არტაანი, ჯავახეთი დო კოლა. ვახტანგ გორგასალქ თაქ ჭყოინდარი ქუდარცხუ დო კათედრა ერუშეთის დაწესჷ. თამარიშ ფარანს არტაანი ოძგაშე ოერიშდუდე რდჷ, უკული სამცხეშ ათაბაგეფიშ ოთარეშა მიშმეშჷ.

XVI ოშწანურას არტაანი ქჷდეკინეს თურქეფქ დო ჟრი ართურო გორთეს: დიდი არტაანო (გურჯისტანიშ ვილაიეთი) დო ჭიჭე არტაანო (ყარსიშ ვილაიეთი). თე ბორჯის დიდი არტაანიშ თარი გამანგარებული ნოღას ფარაკანი ჯოხოდ. ნოღაშ ჯოხოდვალა "არტაანი" XVII ოშწანურას ოკო რდას ჯოხოდვალირი. 1877-1878 წანეფს რუსეთ-თურქეთიშ ლჷმაშ ბორჯის თე კუნთხუ რუსეთიქ ქჷდეკინ. სან-სტეფანოშ ზჷშ აპიჯაფათ დო 1878 წანას ბერლინიშ ტრაქტატით არტაანქ რუსეთის ქიმიარცხუ, ოდო 1918-21 წანეფიშ ლჷმაშ ბორჯის კინ თურქეთიშ ხურგეფს ქუმოხვად.

კატეგორია:საქორთუოშ ისტორიულ-გეოგრაფიული აკანეფი
კატეგორია:თურქეთიშ პროვინციეფი